
BUDAPEST FŐVÁROS

FŐPOLGÁRMESTER-HELYETTES

	Iktatószám: 02-1033/ 2008.



	Tárgy:
	Javaslat a Segély Helyett Esély Alapítvány támogatására, Budapest XXII. ker. Jókai Mór u. 21. ingatlan felújításához pénzeszköz átadás 


Egyeztetve: Fővárosi Közgyűlés állandó bizottságaival



és a tanácsnokokkal

Tisztelt  Közgyűlés!

A Fővárosi Közgyűlés a 2037-2042/2001. (XI. 29.) számú határozataival döntött a Szent Imre Kórház II. Pszichiátriai (Rehabilitációs) Osztálya ellátási feladatainak szerződés keretében történő átadásáról a „Segély Helyett Esély” Alapítvány részére. Ezzel összefüggésben a Fővárosi Közgyűlés a 150/2003. (II. 27.) Főv.Kgy. határozatával jóváhagyta a „Feladat-ellátási Szerződés”-t, valamint a 151/2003. (II. 27.) Főv.Kgy. határozatával jóváhagyott „Használati Szerződés”-ben a Fővárosi Önkormányzat az egészségügyi feladatok ellátásához kapcsolódó ingatlanokat az alapítvány ingyenes használatába adta, határozatlan időre.
A Használati Szerződés szerint: „Értéknövelő felújítások, beruházások csak és kizárólag a használatba adó előzetes írásbeli engedélyével végezhetők. Ezen engedély kiadásával egyidejűleg a felek alkalmanként külön állapodnak meg a költségek viseléséről, ill. ellentételezéséről attól is függően, hogy a munkát melyik fél részéről fogják elvégezni”.
A Segély Helyett Esély Alapítvány 2008. június 25-én azzal a kéréssel fordult a Fővárosi Önkormányzathoz, hogy a használatában lévő, a Fővárosi Önkormányzat tulajdonát képező, Budapest, XXII. ker. Jókai Mór 21-23. sz. alatti ingatlan főépületének lépcsőháza oldalfalában elhelyezkedő csapadékvíz lefolyó és a mellette felszálló víznyomócső vezetékek feltárását, cseréjét, és a helyreállítást 3 000 eFt. bekerülési összeggel, pénzügyileg támogassa.

A Segély Helyett Esély Alapítvány kérését a Fővárosi Önkormányzat a pénzügyi lehetőségek függvényében felülvizsgálta és a kivitelezési költségek fedezésére tesz javaslatot. Ezáltal a főépület lépcsőháza lefolyó és víznyomócső vezetékek felújítására 3 000 eFt-ot biztosít, a Budapest Főváros 2008. évi költségvetésében a „8402 Intézményi felújítások céljellegű támogatási kerete” között szereplő „Egészségügyi ágazat tartalékkeret” terhére.
Fentiek alapján kérem a Tisztelt Közgyűlést az előterjesztés megtárgyalására és a határozati javaslatok elfogadására.

HATÁROZATI JAVASLAT

A Fővárosi Közgyűlés úgy dönt, hogy

1) a Segély Helyett Esély Alapítvány ingyenes használatában, a Fővárosi Önkormányzat tulajdonában lévő Bp. XXII. kerület Jókai Mór u. 21-23. ingatlan főépületének lépcsőháza – alapítvány által lebonyolítandó - lefolyó és víznyomócső vezetékek felújításához az engedélyt megadja és ehhez támogatási kötelezettséget vállal 3 000 eFt. összegben.
2) a „8402 Intézményi felújítások céljellegű felújítási kerete - Egészségügyi ágazat tartalékkeret” előirányzatát csökkenti 3.000 eFt-tal és egyidejűleg azonos összeggel megemeli az új „………. Segély Helyett Esély Alapítvány” cím kiadási, azon belül felhalmozási célú pénzeszköz átadás államháztartáson kívülre előirányzatát.
3) jóváhagyja az előterjesztés 1. számú mellékleteként csatolt pénzeszköz végleges átadási megállapodást a Segély Helyett Esély Alapítvánnyal és felhatalmazza a főpolgármestert annak aláírására.

Felelős: Dr. Demszky Gábor 

Határidő: 2008. október 30.

4) felkéri a főpolgármestert, hogy a döntéshez kapcsolódó költségvetési rendelet módosítására vonatkozó javaslatot terjessze a Közgyűlés elé.

Felelős: Dr. Demszky Gábor

Határidő: 2008. szeptember havi rendeletmódosítás 

A határozati javaslat 1., 2. pontja elfogadásához minősített, a 3., 4. pontjainak elfogadásához egyszerű szavazattöbbség szükséges.

Budapest, 2008. augusztus
HORVÁTH CSABA
főpolgármester-helyettes
Láttam:

Dr. TIBA ZSOLT

főjegyző

Melléklet: Megállapodás

Szignálók:
Dr. Bognár Ilona



Kreil Vilmos



Bogdándy György

